آذربایجان دؤولت نفت شیرکتی‌نین پرزیدنتی رونق عبدالله یف تورکیه‌یه اعتمادلارینین تام اولدوغونو، بو اؤلکه‌ده کی بوتون سرمایه قویولوشو و لاییحه‌لرین سرعتله داوام ائتدیریله‌جگینی بیلدیردی.
فتح الله چی ترور تشکیلاتی‌نین (فئتو) چئوریلیش جهدینی و سوکارین تورکیه‌ده کی فعالیتینی آنادولوآگئنت‌لیگینه شرح ائدن سوکار پرزیدنتی دئدی کی، تورکیه‌ده باش وئرن چئوریلیشه جهددن درین کدر دویدوق. تورکیه حکومتینه، خالقین ایراده‌سینه، ایقتیصادیاتینا و ثابت‌لیگینه اینامیمیز هر زامان اولدوغو کیمی تام‌دیر. پرزیدنت الهام علی یف‌ین  همکاری رجب طیب اردوغانا "آذربایجان خالقی تورک خالقی‌نین یانیندا‌دیر. بو هر زامان بئله اولوب و باشقا جور ده اولا بیلمز" دئیه ایفاده ائتدی .
تورکیه‌یه اینامین تام اولدوغونو، بو اؤلکه‌ده کی بوتون سرمایه قویولوشو و لاییحه‌لرین سرعتله داوام ائتدیریله جگینی دئین رونق عبدالله یف بیلدردی کی: "تورکیه‌ده عمومی دیری 18 میلیارد دول‌لاری اؤتن و آوروپانین انرژییه اولان طلباتی‌نین اؤدنیلمه‌سینه ایستیقامت‌لنن لاییحه‌لریمیز تام گوجو و سرعتله داوام ائده‌جک. "ایستار" نفت مرکزی  2018- جی ایلده فعالیته باشلایا‌جاق. اژه دنیزی بؤلگه‌سی‌نین ان بؤیوک کونتئینر لیمانی یاخین زامان‌لاردا ایستیفاده‌یه وئریله‌جک. پئتکیمده کی فعالیتیمیز ایسه تورکیه‌یه و ایقتیصادیاتینا اولان اعتباریمیزین سیمبولودور. سوکار تورکیه‌ده بیرباشا و دولایی اولا‌راق، 40 مین نفرلیک عائله نی تمثیل ائدیر. تورکیه بیزیم ائویمیزدیر. بو گونه قدر اولدوغو کیمی، بون‌دان سونرا دا تورکیه‌ده‌کی یاتیریملاریمیز آرتماقدا داوام ائده‌جک".
یاخین تاریخده آذربایجاندا دا چئوریلیشه جهدلرین اولدوغونو، لاکین مرحوم پرزیدنت حیدر علی یف و خالقین بیرلیگی سایه‌سینده بو جهدلرین قارشی‌سی‌نین آلیندیغینی خاطیرلا‌دان عبدالله یف، دؤولتله خالقین بیرلیگی‌نین آذربایجانین سونراکی ایللرینده الده ائتدیگی اوغورلاری‌نین تملینی تشکیل ائتدیگینی وورغولادی.
رونق عبدالله یف تورکیه‌نین دؤولت باشچی‌سی اردوغان، حکومت و میلتی‌نین بیرلیک و برابرلیک ایچینده داها بؤیوک اوغورلار قازاناجاغینا امینلیگینی ده دیله گتیردی.
